Ilesia de Santa María Malena de Tarazona

A **ilesia de Santa María Malena de Tarazona** ye una ilesia d'estilo gotico-mudéchar construyida entre los  sieglos XII y XVII que se troba en Tarazona (Tarazona y Moncayo, Aragón)..

En ista ilesia se celebroron as Corz Chenerals d'Aragón de l'anyo 1484.

## Descripción
L'orichen d'a suya construcción se sitúa en zaguerías d'o sieglo XII, epoca d'a que nomás se conservan os tres ábsides romanicos construyius en piedra sillar y a base d'a torre situada a os piez d'o costau d'a Epistola. Ista torre fue recreixida en ladriello en dos ocasions, primero en zaguerías d'o sieglo XV en estilo mudéchar y dimpués en primerías d'o sieglo XVII en estilo manierista.

O suyo cuerpo de naus orichinal fue substituyiu en zaguerías d'o sieglo XV por unatro gotico de ladriello formau por tres naus cubiertas por armaduras de bizcalera mudéchars, encara que en zaguerías d'o sieglo XVII o cubilar d'a nau central desapareixió y os d'as laterals s'amagoron con vueltas encamonadas barrocas.

A toz dos costaus d'as naus laterals s'ubren cuantas capiellas profusament decoradas, que son fruto de succesivas reformas entre os sieglos XVI y XVII. D'atra man, a los piez se conserva un coro baixo.

Actualment o templo presenta dos ingresos, un en o costau septentrional ubierto por medio de dos arquivoltas apuntadas acubillando un arco carpanel y unatro en alto en o costau meridional, dende a plaza Palacio. Precisament a restauración d'iste acceso estió merecedora en 1967 d'o premio d'arquitectura Ricardo Magdalena, d'a Institución Fernando el Católico.

## Seu de cofadría

A ilesia de Santa María Malena, actualment, ye a seu d'una d'as cofadrías mas importants de Tarazona, a "Cofadría d'o Santismo Cristo d'o Consuelo y Santa María Malena", dos cofadrías fundadas en 1758 y 1618 respectivament, que s'unioron en 1954 con unas nuevas ordinacions que substituyioron a las primitivas d'os sieglos XVII y XVIII. L'habito ye de color morada, cenyiu iste por un cingulo de color amariella dorada. O capirot tamién morau, con o escudo d'a cofadría bordau sobre a parti inferior d'o mesmo, medallón d'a cofadría, guants blancos y calcero negro. A cofadría tien as suyas radices en o barrio d'o Cinto y a suya finalidat yera asistencial con os suyos miembros y de penitencia.

O Santo Cristo d'o Consuelo, ye un crucificau en talla de fusta d'o sieglo XVII, situau en a capiella d'a Cofadría, obra de Juan Sanz de Tudedilla,

O paso con o que se desfila, ye un paso de Nazareno, s'adquirió en 1955 y fue pagau por os cofadres. Representa a trobada de Chesús con a suya Mai (IV estación d'o vía crucis) que en o nuestro caso s'ha feito extensivo a la Malena. A Malena tamién desfila. O busto ye una talla de fusta d'autor desconoixiu de finals d'o sieglo XVI, portiau a huembros por mullers cofadres. Os ninos levan en o desfile procesional un panyo de Veronica.

A cofadría celebra as siguients festividaz; Dominche de Ramos, Cruz de mayo y a festividat de Santa María Malena

En l'anyo 2008 celebroron o 250 cabo d'anyo d'a fundación d'a Cofadría d'o Santo Cristo y en l'anyo 2018 estió o 400 cabo d'anyo d'a fundación d'a Cofadría de Santa María Malena.

## Referencias